TSC มั่นใจผลงานครึ่งหลังปี 61 โตแจ่มรับตลาดอุตสาหกรรมยานยนต์ขยายตัว
TSC มั่นใจรายได้ในงวดปี 60/61 (ต.ค.60-ก.ย.61) โตแจ่ม 6% รับตลาดอุตสาหกรรมยานยนต์ พร้อมเล็งศึกษาวิธีเพิ่มสภาพคล่องของหุ้น
22 มิ.ย. 2561

นายสริศ พัฒนะเมลือง กรรมการผู้จัดการ บริษัท ไทยสตีลเคเบิล จำกัด (มหาชน) หรือ TSC เปิดเผยว่า บริษัทคาดรายได้ในงวดปี 60/61 (ต.ค.60-ก.ย.61) จะเติบโตไม่ต่ำกว่า 5-6% หลังจากงวดครึ่งปีแรกมีรายได้แล้ว 1,549.08 ล้านบาท เติบโต 8% จากงวดเดียวกันของปีก่อนที่มีรายได้ 1,434.92 ล้านบาท พร้อมคาดว่าช่วงครึ่งหลังยังสามารถเติบโตได้อย่างต่อเนื่อง ตามภาพรวมอุตสาหกรรมยานยนต์ที่ขยายตัวได้ค่อนข้างดี ประกอบกับบริษัทได้ลูกค้าใหม่จากค่าย Harley davidson เข้ามาเพิ่มเติมด้วย
ทั้งนี้ บริษัทยังมีจุดแข็งกว่ารายอื่นแม้จะเป็นบริษัทของไทย แต่ลูกค้าให้ความเชื่อมั่นไม่แพ้ผลิตภัณฑ์ต่างประเทศ เนื่องจากบริษัทเน้นปรับปรุงพัฒนาเพื่อผลิตสินค้าที่มีคุณภาพและให้ความปลอดภัยสูงสุดอยู่เสมอ รวมทั้งมีห้องทดสอบปฎิบัติการที่ได้รับรองมาตรฐาน ISO/IEC 17025  และยังมีการออกแบบผลิตภัณฑ์โดยทีมงานของบริษัทเองด้วย
โดยปีนี้บริษัทตั้งงบลงทุนไว้ราว 200-300 ล้านบาท เพื่อเพิ่มสายการผลิตใหม่ และปรับปรุงประสิทธิภาพของสายการผลิตเดิม โดยการเพิ่มระบบออโตเมชั่น ขณะที่ยังไม่ได้มีการลงทุนขนาดใหญ่ เพราะกำลังผลิตยังมีเพียงพอสามารถรองรับการผลิตรถยนต์ในประเทศได้ถึง 2.5 ล้านคัน/ปี
“เรายังเชื่อมั่นว่าอุตสาหกรรมยานยนต์ในประเทศไทยยังจะเติบโตได้อย่างต่อเนื่อง ผู้ผลิตรถยนต์ต่างๆ ยังคงยืนยันจะใช้ประเทศไทยเป็นฐานในการผลิตเพื่อการส่งออก เห็นได้จากการที่ผู้ผลิตรายเดิมมีการลงทุนขยายกำลังการผลิต และมีค่ายรถยนต์รายใหม่ๆ เข้ามาเปิดโรงงานเพิ่มเติม และมีโครงการผลิตรถยนต์รุ่นใหม่ๆ ออกมาเพิ่มเติมด้วย” นายสริศ กล่าว
นอกจากนี้ บริษัทฯ อยู่ระหว่างศึกษาแนวทางการเพิ่มสภาพคล่องของหุ้นที่ซื้อขายในตลาดหลักทรัพย์ หลังจากที่ไม่ค่อยมีการซื้อขายเปลี่ยนมือกันมากนัก โดยยังมองอยู่หลากหลายแนวทาง แต่ส่วนของข้อสรุปนั้นคงต้องใช้ระยะเวลาในการพิจารณาให้รอบคอบก่อน